Οι κινηματογραφικές αίθουσες στον ΟΛΘ, παραχωρούνται για 3 τουλάχιστον έτη στα Village.

Μετά από 3 διαγωνισμούς κλείστηκε η συμφωνία, η οποία θα ενισχύσει σημαντικά τα έσοδα του ΟΛΘ, αφού θα τα υπερτριπλασιάσει. Παράλληλα, η αλυσίδα θα προχωρήσει και σε επενδύσεις αναβάθμισης των αιθουσών, ενώ -όπως προέβλεπε η διακήρυξη του διαγωνισμού- η Village θα καταβάλει ως εγγυημένη ετήσια εισφορά 114.000 ευρώ (χωρίς ΦΠΑ), καθώς και εισφορά που θα υπερβαίνει το 0,80 ευρώ/εισιτήριο.

Να σημειωθεί ότι τα Village αποδέχονται τον όρο για παραχώρηση για 15 ημέρες, χωρίς αντάλλαγμα, των συγκεκριμένων αιθουσών, προκειμένου να γίνονται σε αυτές προβολές του Φεστιβάλ Κινηματογράφου Θεσσαλονίκης.

Η συμφωνία αφορά τις Αποθήκες Δ’ (δύο αίθουσες προβολών, 263 θέσεων η κάθε μία) και 1 (δύο αίθουσες, από 245 θέσεις σε κάθε μία).

Στα θετικά της κίνησης, εκτός από τα αυξημένα έσοδα για τον ΟΛΘ, είναι η τεράστια αύξηση της κίνησης, κυρίως από νέους στον ευρύτερο χώρο του Λιμανιού, κάτι που θα ενισχύσει περισσότερο και άλλες επιχειρηματικές δραστηριότητες που διενεργούνται στην περιοχή και απευθύνονται στο ευρύ κοινό.

Στα αρνητικά είναι η χαμένη ευκαιρία να δοθεί ο χώρος σε πραγματικούς φορείς πολιτισμού, οι οποίοι απευθύνονται σε κοινό που δαιμορφώνει χαρακτήρα και κουλτούρα. Πολλοί φορείς έκαναν ανάλογες προτάσεις για μουσειακούς αλλά και πολιτιστικά ενεργούς χώρους, προτάσεις που προφανώς πέφτουν στο κενό. Προφανώς το οικονομικό όφελος μετράει περισσότερο.